als_Latn dik_Latn sag_Latn
Edhe Rama në “mbështetje” të protestës së Lul Bashës
E çuditshme, por e vërtetë. Edhe kryeministri Edi Rama ka marrë pjesë në protestën e opozitës kundër tij, por në një formë të veçantë.
Në një postim në Facebook, Rama ka shpërndarë “live” protestën e opozitës, nga bulevardi “Dëshmorët e Kombit”, dhe sipër saj ka shkruar:
“Vetëm 6 vjet më parë, Ziveri, Hekurani, Aleksi, Faiku u vranë nga pushkët e shtetit të kapur prej pushtetit, pikërisht në bulevardin ku në këtë moment protestohet, pa gardhe telash me gjemba dhe asnjë frikë e trysni nga shteti. Prandaj s’mund të mos jemi sot krenarë, edhe për këtë ndryshim kaq rrënjësor në rrugën tonë për të bërë shtet, ku pa diskutim ka rezistencë e pakënaqësia të natyrshme.
Është padyshim një rrugë shumë e vështirë. Reformat e vërteta nuk janë aspak të lehta, madje shpesh janë operacione mjaft të dhimbshme. Por s’ka asnjë të ardhme të sigurt për vendin, shoqërinë, fëmijët tanë, pa i operuar me kurajë pjesët e kalbëzuara në vite të organizmit të shtetit. Shumica dërrmuese e shqiptarëve e kuptojnë këtë. Ata janë të vetëdijshëm edhe për vështirësitë, edhe për domosdoshmërinë e reformave.
Por s’ka dyshim se Shqipëria dhe shqiptarët e lënë 25 vjet në baltën e një tranzicioni të gjatë pa reforma, meritojnë vazhdimin me vendosmëri të tyre, veçanërisht të reformës në drejtësi, e cila duhet zbatohet një orë e më parë, duke filluar nga Vettingu. Ne do të ndjekim e dëgjojmë me respekt çdo shprehje pakënaqësie të pakicës, por nuk do të ndalemi asnjë minutë në përmbushjen e misionit tonë për të bërë shtet.
Ju uroj të gjithëve një fundjavë të mbarë!”- përfundon Rama.
Mes komenteve reaguese ka pasur nga ata që e përgëzojnë Ramën për këtë gjest, që shpërndan në profilin e tij pikërisht protestën e opozitës që synon rrëzimin e tij dhe të qeverisë që ai drejton. /Blitz.al/
als_Latn als_Latn als_Latn als_Latn als_Latn als_Latn als_Latn als_Latn